หุ้นปิดส่งท้ายทะยาน 16.49 จุด
หุ้นไทยเคลื่อนไหวแดนบวกตลอดวัน ปิดตลาดเพิ่มขึ้น 16.49 จุด ซื้อขายกว่า 5 หมื่นล้านบาท
29 มี.ค. 2556

หุ้นไทยเคลื่อนไหวแดนบวกตลอดวัน ปิดตลาดเพิ่มขึ้น 16.49 จุด ซื้อขายกว่า 5 หมื่นล้านบาท
ดัชนีหุ้นไทยวันสุดท้ายของสัปดาห์ เคลื่อนไหวแดนบวกตลอดวัน ก่อนปิดตลาดที่ระดับ 1,561.06 จุด เพิ่มขึ้น 16.49 จุด หรือ +1.07% ด้วยมูลค่าการซื้อขาย 50,484.71 ล้านบาท โดยดัชนีเคลื่อนไหวที่ระดับ 1,554.18-1,567.44 จุด
หลักทรัพย์ที่ซื้อขายสูงสุด 5 อันดับแรก ได้แก่
TRUE  มูลค่า 2,106 ล้านบาท  ปิดที่  8.20 บาท  +0.10 บาท  หรือ +1.23%
BTS  มูลค่า 1,828 ล้านบาท  ปิดที่  9.40 บาท  +0.30 บาท  หรือ +3.30%
TIPCO  มูลค่า 1,668 ล้านบาท  ปิดที่  14.30 บาท  -1.40 บาท  หรือ -8.92%
SOLAR  มูลค่า 1,579 ล้านบาท  ปิดที่  8.90 บาท  +1.00 บาท  หรือ +12.66%
CK  มูลค่า 1,510 ล้านบาท  ปิดที่ 25.50 บาท  +1.30 บาท  หรือ +5.37%
นายรักพงศ์ ไชยศุภรากุล ผู้จัดการฝ่ายวิจัยเศรษฐกิจและกลยุทธ์ บล.เคจีไอ (ประเทศไทย)  กล่าวว่า ภาพรวมนีตลาดหุ้นไทยวันนี้กลับมาพื้นตัวอีกครั้ง โดยปรับตัวเพิ่มขึ้นสูงสุดเมื่อเทียบกับดัชนีตลาดหุ้นในภูมิภาค หลังสหรัฐฯได้ประกาศข้อมูลตัวเลขผลิตภัณฑ์มวลรวมในประเทศ (GDP) ไตรมาส 4/2555 ออกมาดีกว่าที่ตลาดคาดการณ์ไว้ รวมถึงนักลงทุนคลายความกังวล หลังจากที่ธนาคารในไซปรัสเปิดทำการ แต่ยังไม่มีการแห่เข้าถอนเงินจากประชาชนอย่างที่วิตกกังวล 
นอกจากนี้ ตลาดฯยังได้รับแรงหนุนจากความเชื่อมั่นในการอภิปรายร่างพระราชบัญญัติ กู้เงินเพื่อดำเนินโครงสร้างพื้นฐานมูลค่า 2 ล้านล้านบาท ซึ่งส่งผลให้หุ้นในกลุ่มรับเหมาก่อสร้างกลับมารีบาวน์ได้อีกครั้ง หลังจากสัปดาห์ที่ผ่านมาปรับตัวลดลง รวมถึงมีแรงซื้อเข้ามาในหุ้นขนาดใหญ่ อาทิ หุ้นกลุ่มธนาคารพาณิชย์และกลุ่มสื่อสาร เป็นต้น 
สำหรับแนวโน้มตลาดหุ้นไทยในสัปดาห์หน้า คาดว่า ดัชนีฯจะแกว่งตัวในกรอบจำกัด โดยจะได้รับปัจจัยบวกจากการประชุมคณะกรรมการนโยบายการเงิน(กนง.) ในวันที่ 3 เมษายนนี้ ซึ่งคาดหวังว่าทาง กนง.จะปรับลดอัตราดอกเบี้ยนโยบาย ทั้งนี้ ให้ติดตามการประชุมธนาคารกลางญี่ปุ่น (BOJ) ในวันที่ 4 เมษายน ประเมินว่า BOJ จะประกาศมาตรการกระตุ้นเศรษฐกิจของญี่ปุ่นออกมาเพิ่มเติม อย่างไรก็ตาม ดัชนีฯยังคงได้รับปัจจัยกดดันจากความเสี่ยงทางฝั่งยุโรป จากกรณีที่จากอิตาลียังไม่สามารถจัดตั้งรัฐบาลได้